Ifølge formanden for PLO i Nordjylland er det lykkedes at få nyuddannede læger til at blive i regionen, når de har afsluttet deres uddannelse.

Lægemangel har længe været et stort problem i Nordjylland. Men nu er der noget, der tyder på, at den kedelige udvikling er kommet på ret kurs. - Det går bestemt den rigtige vej her i Nordjylland. Vi har fået mange nyuddannede læger, som rigtig gerne vil ud at være praktiserende læger. Det er rigtig positivt, at udviklingen er ved at være vendt heroppe, siger Charlotte Lønskov Jensen, der er formand for PLO i Nordjylland. Men selvom det går den rigtige vej, så er der stadig områder, hvor manglen på læger er til at føle på. - Vi mangler at få fyldt nogle af de huller ud, hvor der har manglet at være praktiserende læger. Om fem til ti år forventer vi, at vi har fået læger ud også i yderområderne af regionen, siger Charlotte Lønskov Jensen. Nyuddannede bliver i Nordjylland Hun peger på, at det er et samarbejde gennem de seneste 15 år mellem medicinuddannelsen på Aalborg Universitet, PLO samt regionen og kommunerne, der nu ser ud til at have båret frugt. - Der er flere af de klinikker i Nordjylland, der har hjulpet med at uddanne praktiserende læger, og har givet dem så gode forløb, at op til 90 procent af de unge mennesker, der uddanner sig til læge, vælger at blive i regionen, siger hun. En anden del af samarbejdet har bestået i at oprette flere nye lægehuse, hvor der er flere læger tilknyttet, noget, som de hos PLO oplever, også spiller en rolle, når de nyuddannede læger skal i gang. - De nye unge læger vil rigtig gerne ud at være i nogle lidt større lægehuse, hvor man kan være tre til fire læger sammen. Og det har kommunerne været rigtig villige til at prøve at hjælpe på vej, så det er let at finde rammerne for lægelivet, når man starter op som ny læge. Det seneste skud på stammen indenfor lægehuse i Nordjylland åbner netop i dag i Aalestrup.